नालंदा। शारदीय नवरात्र के अष्टमी को मां दुर्गा की गोद भराई के लिए महिलाओं की भीड़ उमड़ पड़ी। श्रद्धालुओं में काफी उत्साह दिखा। महिलाएं सोलह श्रृंगार कर हाथों में पूजन सामग्री से सजी थाल लेकर सुबह से ही मंदिरों और पूजा पंडालों में पहुंचने लगी थीं। शहर के भरावपर, एतवारी बाजार, कल्याणपुर आदि जगहों पर बने पूजा पंडालों में महिलाओं की काफी भीड़ देखी गई। पूजा और दर्शन में किसी को कोई परेशानी न हो इसके लिए प्रतिमा के आस-पास भी पंडाल बनाया गया था। लोग लंबी कतार में खड़ा होकर अपनी बारी का इंतजार करते दिखे। देर शाम तक महिलाएं पूजा करती दिखीं। भक्ति गीतों से सारा शहर गुंजायमान रहा। कतार में खड़ी महिलाएं भी जय माता दी का जयघोष कर रही थीं। जिन मुहल्लों में प्रतिमा स्थापित नहीं की गई थी वहां मंदिरों में पहुंचकर महिला श्रद्धालुओं ने गोदभराई की रस्म पूरी की। विधि व्यवस्था बनाये रखने के लिए पुलिस के साथ-साथ पूजा समिति के सदस्य भी मुस्तैद दिखे। असमाजिक तत्वों की गतिविधियों पर नजर रखने के लिए सीसीटीवी कैमरा भी लगाया गया था।